No di lizh Caifás,
zeꞌ ñanu bixaꞌ Jesús par yalao plo nzob gobiernador,
no ya nzhanilyuo la orzeꞌ;
per nangayot rë men Israel leꞌn yalao,
porke nayiꞌy nzhab ley cheꞌn bixaꞌ,
napaꞌ nagakt gao bixaꞌ lani Pask zeꞌ.
Kuzeꞌ nguroꞌ Pilat al tich par minaꞌbdiꞌzh xaꞌ lo rë men zeꞌ,
nzhab xaꞌ:
―¿Kwan nzhab go nak xaꞌ reꞌ?
Orzeꞌ nzhab rë men zeꞌ:
―No chi yent kwan nak xaꞌ,
nangayiꞌdnut no xaꞌ lo go.
Per nzhab Pilat:
―Biꞌy mis yub go xaꞌ,
par kubeꞌ go kwan ñal xaꞌ,
nela xmod nzhab ley cheꞌn go.
Orzeꞌ nzhab rë men xaꞌ nzo lo rë men Israel zeꞌ:
―¡Lo ley cheꞌn go,
nagakt gut no ni tu men!
Saꞌ midiꞌzh bixaꞌ par ngok rë widiꞌzh kwaꞌn midiꞌzh Jesús xmod gat Me.
Orzeꞌ ña ska Pilat leꞌn yalao xtu wëlt,
par ngurezh xaꞌ Jesús,
nzhab xaꞌ lo Me:
―¿Chi walika lu nak rey cheꞌn rë men Israel?
Unkab Jesús:
―¿Chi mis lu kinaꞌbdiꞌzh kubaꞌ,
o nzho cho xtu men nei lol?
Orzeꞌ nzhab Pilat:
―¿Chi nu da nak tu men Israelx par nel kubaꞌ lon?
Men lazhal kun rë ngulëiꞌ xaꞌ nileꞌ mandad lo más ngulëiꞌ;
lëꞌ rë xaꞌ reꞌ nzadnul lon.
¿Kwan mileꞌlx?
Nkab Jesús:
―Yalgobier da gat lëꞌt kwaꞌn yizhyuo reꞌi;
no chi ngake kwaꞌn yizhyuo reꞌ,
orzeꞌ lëꞌ rë men da ngadil par nangazen rë men Israel da,
per yalgobier kwaꞌn kinun,
gat lëꞌt kwaꞌreꞌi.
Orzeꞌ nzhab Pilat:
―Ah,
¿chi reyal orzeꞌ?
Unkab Jesús:
―Lu ne,
lëꞌda rey;
lëꞌda ngol par nzhala yizhyuo reꞌ,
no par dizha kwaꞌn wali.
No rë xaꞌ nzhon widiꞌzh wali kwaꞌn nidizha,
orzeꞌ nileꞌ bixaꞌ kwaꞌn nzhapa.
Per nzhab Pilat:
―¿Cho ka ne kwaꞌn walix?
No or milox midiꞌzh Pilat widiꞌzh reꞌ,
nguroꞌ xaꞌ xtu wëlt par midiꞌzh xaꞌ lo rë men Israel,
nzhab xaꞌ:
―Na ngurël,
yent kwan nak miyiꞌ reꞌ,
per go kinu kostumbr,
ninaꞌb go,
niliyan tu men nzho lizhyiꞌb,
dub nzhak lani Pask.
¿Cho nzhakla go liyan?
¿Chi liyan rey cheꞌn rë men Israel?
Lëꞌchi rë bixaꞌ nguruzhië:
―¡Naliyaꞌt go miyiꞌ baꞌ!
¡Más wen biliyaꞌ go Barrabás!
No ter nak Barrabás tu xaꞌ nichëldil men kun gubier.